钦定古今图书集成/明伦汇编/人事典/第021卷 > 《图书编》 > 《肝脏图说》
## 钦定古今图书集成/明伦汇编/人事典/第021卷 > 《图书编》 > 《肝脏图说》

肝木官也，居心下，少近左。左三叶，右四叶，丈夫六十，
肝气衰减，叶薄，目不明也。肝者血之本，魂之居也。肝
脉出于大敦，发窍于目，左目甲，右目乙。泪者肝之液，
肾邪入肝则多泪。胆为肝之腑，胆与肝合，眼为胆之
官，肝气通则眼分明，肝实则眼赤。肝合于筋，其荣爪，
肝之合也。筋缓而不能收持者，肝先死也。故人之肝
亏则筋急。人之皮枯者，肝中热也。人之肌肉斑点，肝风也。人之色青者，肝盛也。人之好食酸物者，肝不足
也。人之发枯者，肝伤也。人之手足多汗者，肝多热也。
肺邪入肝，则多哭。肝疾，急食甘以缓之，欲散则食苦
以散之。用咸补之，用辛泻之。禁当风，肝恶风也。